‘અભિનય ક્ષેત્રે જ જવું છે’ એવો નિર્ધાર કરવા પાછળના કારણો વિષે જણાવતા ચેતન ધનાણી પોતાના કોલેજના યુવા મહોત્સવોમાં ભજવાતા નાટકોને યાદ કરે છે. તેમણે કહ્યું કે એ નાટકો જોઇને એમના મનમાં થયું કે અભિનયનું કામ તેઓ સારી રીતે કરી શકશે. આ સાથે ચેતનભાઈએ એક સિક્રેટ પણ શેર કર્યું કે પોતે દિગ્દર્શનના ક્ષેત્રમાં જવા માંગતા હતા પણ વિવિધ સેટ્સ પર પોતાના અવાજ, ઊંચાઈ અને પર્સનાલીટીના લીધે તેમને રોલ મળવાના શરુ થયા. એક રોલ સારી રીતે ભજવવાથી વધુને વધુ ભૂમિકાઓ ભજવવાની મળવા લાગી અને આસપાસના લોકોના પ્રોત્સાહનને લીધેજ તેમનો અભિનય નીખર્યો છે તેમ તેઓ માને છે. છતાં હજીયે દિગ્દર્શન પ્રત્યે પોતાની રૂચી જરાય ઓછી નથી થઇ અને ભવિષ્યમાં તક મળશે તો ચોક્કસ એ ક્ષેત્રે જવાની પોતાની મહેચ્છા દર્શાવે છે તેવું તેઓ દ્રઢપણે માને છે.